Իսրայելյան ու պաղեստինյան կողմերը չեն մասնակցել Փարիզի համաժողովին
Ավելի քան 70 երկրների և միջազգային կազմակերպությունների ներկայացուցիչներ հաստատել են, որ իսրայելա-պաղեստինյան հակամարտության միակ ընդունելի լուծումը «երկու պետություն» մոտեցումն է: Առկա է մտահոգություն, որ ԱՄՆ-ի գալիք վարչակազմը կփոխի Մերձավոր Արևելքում իր արտաքին քաղաքականությունը:
Իսրայելա-պաղեստինյան հակամարտությանը նվիրված հանդիպմանը Փարիզում Ֆրանսիայի նախագահ Ֆրանսուա Օլանդը հանդիպումից հետո փորձել է հիասթափեցնել այս հանդիպման արդյունավետության նկատմամբ վատատեսներինև ընդգծել հանդիպման կարևորությունը: «Գիտեմ, որ այն ամենն, ինչ հնչել է այս հանդիպման ընթացքում, կթվա չափազանց միամիտ, քանի որ դժվար է խոսել խաղաղության մասին այն ժամանակ, երբ Մերձավոր Արևելքն այսքան պառակտված է: Ասում էին, որ այս հանդիպումը անիմաստ է և, որ մենք ոչնչով չենք նպաստում միջազգային իրավիճակին այս համաժողովի միջոցով: Այժմ կարող եմ փաստել, որ միամիտ կլինի հավատալ, թե առանց շարժվելով դեպի խաղաղություն՝ հնարավոր է հաշտեցնել Իսրայելին իր հարևանների հետ, մի բան, որը չափազանց կարևոր է»,- հայտարարել է Ֆրանսիայի նախագահը: Իսրայելի վարչապետ Բենյամին Նեթանյահուն Փարիզի հանդիպումը անվանել է անօգուտ, իսկ Իսրայելի աջակիցների մի խումբ կիրակի առավոտյան բողոքի ցույց են կազմակերպել Փարիզում: «Ֆրանսուա Օլանդը մշտապես ասել է, որ հակամարտությունը կկարգավորվի ուղիղ բանակցությունների միջոցով, սակայն այսօր տեսնում ենք, որ ընթանում է համաժողով, ուր չեն մասնակցում ո՛չ Իսրայելի և ո՛չ էլ պաղեստինցիների ներկայացուցիչները, ուստի ես չեմ հասկանում՝ որն է այս հանդիպման իմաստը: Միգուցե այստեղ կա թաքնված մեկ այլ նպատակ՝ նախընտրական կամ Օլանդի ապագայի հետ կապված: Ամեն դեպքում այս համաժողովը անիմաստ է, և մենք այստեղ ենք՝ աջակցելու Իսրայել պետությանը»: Սա երկրորդ անգամ է մեկ տարվա ընթացքում, որ Փարիզը հյուրընկալում է խաղաղության համաժողովը: Վերջնական հայտարարության մեջ նշվում է, որ հաջորդ համաժողովը տեղի կունենա 2017 թվականի վերջին: Այս հանդիպումը կայացավ Օբամայի վարչակազմի վերջին օրերին, որը հաջողություն չգրանցեց տարիներ ընթացող խաղաղ կարգավորման գործընթացում: Այժմ առկա է մտահոգություն, որ հրեական բնակավայրերի վերաբերյալ Թրամփի դիրքորոշումը և ԱՄՆ-ի դեսպանությունը Թել Ավիվից Երուսաղեմ տեղափոխելու գաղափարը կարող են վնասել «երկու պետություն» սկզբունքով կարգավորման տարբերակին: Վերջնական հայտարարության տեքստում չկա դեսպանության տեղափոխման մասին որեւէ քննադատություն: Հանդիպմանը ներկա Ջոն Քերրին, որը հունվարի 2Օ-ից հրաժեշտ կտա պետքարտուղարի պաշտոնին, ասել է, որ այս պահին նման ծրագրեր չկան: